По време на войните Дъмър (1722 – 1726) и Грей Лок (1723 – 1727), канауага са не само лоялни френски съюзници, но и съюзници със сококите и абенаките. Французите не участват в тези две войни, но продължават да снабдяват индианските си съюзници с оръжия и боеприпаси. В началото на Войната на крал Джордж 1744 – 1747), канауага отново застават на страната на французите и претендират за земите в западен Вермонт. Заедно с абенаките те нападат заселниците в Южен Вермонт и Ню Хемпшир. По времето на Френската и индианска войни (1754 – 1763), канауага са отново лоялни френски съюзници като част от съюза на Седемте нации на Канада (канауага, канесатаке, осуегачи, Сейнт Реджис, Сент Франсоа, Беканкур и хуроните от Лорета). Слез войната белите заселници започват да навлизат и заграбват земите на племето. По време на Американската революция, отначало канауага остават неутрални, но впоследствие са принудени да се включат като воюват и за двете страни. С новите Съединени щати, канауага подписват само един договор през 1796 г. като част от Седемте нации на Канада.